Jälle on Euroopa ja ta kirjandusegi elutundes dünaamikat rohkem kui muidu. Elu intensiteedi võimalus on reaaleluski omanud suuruse, mida seni leidus ainult romantika uneilmas. Liikumiskiirus (express, auto, aeroplaan), muljete edasiande kiirus (post, ajaleht, kino, raadio jne.), loomiskiirus (masinalooming), on viinud uuele joovastu­sele elust. Eriti kuhu see võimalus tuli järsku, veel pooldi muinasjutuna. On täitsa loomulik, et futurism sündis mahajäänud Itaalias ja mitte kiiru­sele  pikkamisi üleläinud Prantsusmaal. Samuti, et uusdünamistlik konstruktivism sündis Moskvas hangetanud tänavate ja lagunenud vabri­kute vahel. Reaktsiooni seadus, harjumuse seadus, igatsuse seadus jne.- kõik need valitsevad meie psüühet samuti kui lihtne välismuljete reflek­siooni seadus. Provintsiaali esimene, luuleks saanud vaimustus võib aga hakata hiljem külge ka metropoollastele.